གཡུང་དྲུང་བོན་གྱི་ལུགས་ལ་སྤང་ལམ་མདོ་དང་བསྒྱུར་ལམ་སྔགས་གྲོལ་ལམ་སེམས་ཕྱོགས་ཅེས་པའི་གོ་དོན་ཇི་ལྟར་འགྲེལ་དགོས་སམ་ཞེ་ན།ཉོན་མོངས་སྤང་བའི་ལམ་དུ་བྱེད་པའི་ཆ་ནས་མདོ་དང་ཉོན་མོངས་བསྒྱུར་བའི་ལམ་དུ་བྱེད་པའི་ཆ་ནས་སྔགས་དང་ཉོན་མོངས་གྲོལ་བའི་ལམ་དུ་བྱེད་པའི་ཆ་ནས་སེམས་ཞེས་གསུངས་པ་ཡིན་ལ།སྤང་བསྒྱུར་གྲོལ་གསུམ་ཇི་ལྟར་བྱེད་པའི་ཚུལ་ནི་འདི་ལྟར་ཏེ།གཡུང་དྲུང་གསང་བའི་རྒྱུད་དྲུག་གི་ནང་ཚན་ལྟ་བ་ཁྱུང་ཆེན་གཡུང་དྲུང་གསང་བའི་རྒྱུད་ལས།མ་རིག་རྣམ་པར་རྟོག་པ་ལས།ཉོན་མོངས་བརྒྱད་ཁྲི་བཞི་སྟོང་བྱུང་།དེ་ཉིད་འདུལ་བའི་གཉེན་པོ་རུ།བོན་སྒོ་བརྒྱད་ཁྲི་བཞི་སྟོང་གསུངས།དེ་ཡི་འདུལ་ལུགས་འདི་ལྟ་སྟེ།སྤྱིར་ན་འཆི་བའི་དུག་ཉིད་ལ།སྤོང་བར་བྱེད་པའི་གཉེན་པོ་ནི།ལ་ལས་དུག་ལ་དུག་ཉིད་དུ།ངོ་ཤེས་མེ་ལ་བསྲེགས་པ་དང་།ཆུ་སྐུར་ས་འོག་འཇུག་པ་ལྟར།ཐེག་པ་ལ་ལས་ཉོན་མོངས་ལྔ།དུག་བཞིན་དུ་ནི་སྤོང་བྱེད་ཅིང་།གཉེན་པོ་ཡེ་ཤེས་རྒྱུད་ལ་བསྟེན།སྦྱོང་བར་བྱེད་པའི་གཉེན་པོ་ནི།ལ་ལས་དུག་ནི་བཅོས་གྱུར་ནས།ཟོས་ན་ལུས་ལ་ཕན་པ་ལྟར།ལམ་ལྔ་ས་བཅུས་སྦྱོང་བའོ།སྒྱུར་བར་བྱེད་པའི་གཉེན་པོ་ནི།དུག་ལ་སྔགས་བཏབ་སྨན་བསྒྱུར་བཞིན།དུག་ལྔ་ཡེ་ཤེས་བསྒྱུར་བའོ།ལམ་དུ་བྱེད་པའི་གཉེན་པོ་ནི།རྨ་བྱས་དུག་ལ་དུག་ཉིད་དུ།ངོས་ཤེས་པས་ཟོས་འགྱུར་པས།གཟུགས་མདངས་རྒྱས་ཤིང་སྡུག་པ་ལྟར།ཉོན་མོངས་ལྔ་རྣམས་དབང་དུ་བྱས།དུག་ལྔ་སྤང་བར་མི་བྱའོ།ཞེས་དང་།སློབ་དཔོན་ཆེན་པོ་ལི་ཤུ་སྟག་རིང་གིས་མཛད་པའི་གཏན་ཚིགས་གལ་མདོ་རིགས་པའི་ཚད་མ་ལས།ཀུན་གཞི་མ་བཅོས་བཞག་ན་བདེ།ཆུ་ནི་མ་རྙོག་བཞག་ན་དྭངས།ཞེས་གསུངས་པ་ལྟར་རོ།